Poul Henrik Hedeboe (SF), 2006-05-04:
Jeg vil også godt sige tak for rapporten.
Sådan en rapport er altid en god anledning til at få en debat om Europarådet her i salen, og i SF støtter vi klart op om Europarådet.
Og når vi nu ved, at Rusland skal ind og overtage formandsposten, er det vigtigt at have lagt den linje, og det giver sådan en vis betryggelse, for der har klart været nogle forskellige interesser på det område her.
Men vi er altså meget enige i den retning, som hedder: Centrer kerneområderne.
Et andet meget vigtigt område er jo Menneskerettighedsdomstolen.
Det har været vigtigt, at der har været en – det vil jeg godt anerkende – en bestræbelse på at løse kapacitetsproblemer ved at give flere ressourcer, deriblandt et tiltag til at få medlemslandene lidt mere op på mærkerne med hensyn til at kende procedurerne, sådan at vi også i medlemslandene får lagt nogle linjer, så vi kan begrænse sagerne.
Danmark har jo selv modtaget en dom i forbindelse med eksklusivaftaler, og det er ikke en, som vi elsker højt i SF, men den er vi da klart med på at efterleve.
Vi har så et håb om, at så meget som muligt skal lægges ud til arbejdsmarkedets parter, som skal være med i udredningen af, hvordan det skal klares.
Med hensyn til det her EU-tiltag, agentur for grundlæggende rettigheder, ser vi det som meget vigtigt, at det er noget, som ikke på nogen måde undergraver Europarådets, skal vi sige aktiviteter på samme område.
Det vil vi gøre noget for.
Jeg vil ikke afvise, at når det agentur er kommet, kan der da godt være nogen, der har haft en anden dagsorden, om at EU faktisk skal gå ind og få en rolle, som underminerer.
Det ved jeg ikke.
Men det, jeg kan sige, er, at det under ingen omstændigheder er vores dagsorden.
Der er også kommet nogle andre tiltag, fremme af kampagne mod vold mod kvinder, vold mod børn.
Det er vi helt med på.
En konvention om terror: meget fint.
At vi så samtidig ikke har underskrevet konventionen om menneskehandel, er kedeligt – og nu er vi ovre på kritiksiden – den bør komme i gang hurtigst muligt.
Den har jo været meget debatteret i forbindelse med VM i fodbold, hvor den handel forventes at få en højkonjunktur.
Så der bør vi gå i front.
Nu bevæger jeg mig sådan fra den pæne afdeling over i den lidt mere kritiske.
Med hensyn til det at slanke organisationen er vi meget med på at kigge på, hvad der er relevant.
Vi er også meget med på at gå ind omkring kerneområderne, men der ser vi også, at der så kommer noget, som vi genkender, nemlig en to-procents-effektivisering.
Den kender vi fra danske områder, fødevarekontrol og sådan noget, hvor den pålægges som noget årligt tilbagevendende.
Den model tror vi ikke på.
Vi tror på den model, at vi kigger på aktiviteterne, prioriterer de vigtige områder, og der kan garanteret sagtens findes nogle besparelser.
I den kritiske ende har vi også de allerede meget debatterede CIA-flyvninger.
Og der er vores fornemmelse, at regeringen har været for tilba geholdende.
Vi har meget haft fornemmelsen af, at det her var lidt for meget et venneområde, og at der derfor ikke har været den hurtige aktion.
Der havde det set pænt ud, om vi havde været mere proaktive.
Vi ved også, at der kommer en rapport fra kommissionen mod racisme og intolerance.
Der kom en foreløbig rapport tilbage i december, som var meget kritisk.
fortæller noget om, at den næste rapport ligner meget.
Det er jo en kraftig kritik på området racisme, fremmedhad, diskrimination, og den går på beskæftigelse, bolig og adgang til offentlige ydelser.
Det er ikke rart at høre, og det er ikke godt, at vi bliver udsat for sådan en kritik.
Det svækker vores kritik af andre steder, hvor der absolut er ting, der bør kritiseres.
Så der er både lidt pæne ord og kritik af det, vi mener bør kritiseres.